Годишње ИСТРАЖИВАЊЕ О промету на аеродромима

ПРАВНИ ОСНОВ

* Закон о званичној статистици („Службени гласник РС“, број 104/2009)
* Програм званичне статистике у периоду од 2016. до 2020. године („Службени гласник РС“, број 55/15)

МЕТОДОЛОШКЕ ОСНОВЕ

Циљ статистичког истраживања

Циљ овог истраживања је да се прикупе, обраде и објаве подаци о обиму промета авиона, путника и терета, који остварују привредни субјекти разврстани према Класификацији делатности 2010 у Сектор Х, Група 5229 „Остале пратеће активности у ваздушном саобраћају“. Добијени подаци служе за сагледавање и анализу кретања у овој делатности и од ширег су друштвеног интереса за усмеравање у области ваздушног саобраћаја.

Извештајне јединице, статистичке јединице

Извештајне јединице за истраживање о промету на аеродромима су сви привредни субјекти који су према Класификацији делатности 2010 разврстани у Сектор Х, Група 5229 делатност „Остале пратеће активности у ваздушном саобраћају“.

Садржај статистичког истраживања

Прикупљају се подаци о промету авиона, путника и терета на аеродромима у унутрашњем и међународном саобраћају (домаћим и страним авионима).

Метод, време и извори за прикупљање података

Подаци се прикупљају извештајним методом на годишњем нивоу. Извештајне јединице попуњавају образац СВ/Г-21 (годишњи), на основу расположиве евиденције и документације.

Попуњене извештаје достављају надлежном статистичком органу у року који јој он одреди на основу Програма статистичких истраживања..

Обавеза заштите индивидуалних података

Обавеза заштите индивидуалних података извештајних јединица заснива се на члану 3 одредбе о заштити давалаца података, као и члановима 44, 45, 46, 47, 48 и 49 одредбе о поверљивости Закона о званичној статистици („Службени гласник РС“, број 104/2009).

Списак и дефиниције основних обележја коришћених у истраживању

**Аеродром је**је одређена копнена или водена површина (укључујући све зграде, инсталације и опрему) која је намењена за полетање и слетање авиона, као и за њихово кретање по земљаној површини, и отворена за комерцијални ваздушни транспорт.

**Авион**је било која машина која може да се одржава у атмосфери захваљујући потиску ваздуха искључујући потисак ваздуха у односу на површину земље***.*** *Искључују се цепелини и летелице које се крећу непосредно изнад земљине површине, као што је hovercraft.*

**Кретање авиона**је полетање авиона са аеродрома односно слетање авиона на аеродром. *У статистици ваздушног саобраћаја један долазак и један полазак рачунају се као два кретања.*

**Полетно-слетна стаза**је одређена правоугаона површина на аеродрому намењена за полетање и слетање авиона која има следеће карактеристике:

* *Расположива дужина за полетање* је дужина полетно-слетне стазе која је означена као расположива и погодна за кретање по земљи авиона који је у полетању.
* *Расположива дужина за заустављање* је дужина полетно-слетне стазе која је означена као расположива и погодна за кретање авиона по земљи приликом слетања.

**Рулна стаза** јеодређена површина на аеродрому одређена за кретање авиона по земљи, намењена да обезбеди везу између делова аеродрома.

**Аеродромска платформа**је одређена правоугаона површина на аеродрому, намењена да прихвати авион у сврхе укрцавања и искрцавања путника, утовара и истовара поште и терета, снабдевања горивом, паркирања или одржавања.

***Авио-компанија*** је пословни субјект које се бави ваздушним превозом уз важећу дозволу за обављање комерцијалних летова. *Када авио-компаније заједнички послују односно када имају уговор о сарадњи на основу ког сносе одвојену одговорност за понуду и продају услуга ваздушног превоза на неком лету, или комбинацији летова, посматра се она авио-компанија која обавља лет.*

**Деоница лета**је активност авиона од полетања до следећег слетања.

**Домаћи лет**је лет који се састоји од искључиво домаћих деоница лета, код кога се на свим деоницама користи иста ознака лета.

**Међународни лет**јелет који има једну или више међународних деоница лета, при којем се на свим деоницама користи иста ознака броја лета.

**Домаћи саобраћај**је саобраћај који се обавља између два аеродрома која су лоцирана у истој земљи/на истој територији.

**Међународни саобраћај**се обавља између аеродрома у једној земљи и аеродрома у другој земљи, на другој територији.

**Путници у авиону**су сви путници у авиону приликом слетања авиона на извештајни аеродром или приликом полетања авиона са извештајног аеродрома. *Сви путници који се авионом превозе уз накнаду или без накнаде током одређене деонице лета.* *Обухватају се и путници у директном транзиту.*

***Превезени путници*** су сви путници на одређеном лету бројани само једанпут, а не на свакој деоници лета. *Искључују се путници у директном транзиту.*

***Укрцани путници*** су путници отпутовали са одређеног аеродрома на ком започињу свој пут, као и путници у трансферу и индиректном транзиту. *Путници у директном транзиту се не укључују.*

***Искрцани путници*** су путници приспели на одређени аеродром на ком завршавају свој пут, као и путници у трансферу или индиректном транзиту. *Путници у директном транзиту се не укључују.*

***Путници у директном транзиту*** су путници који после кратке паузе настављају своје путовање истим авионом, на лету који има исти број као лет којим су стигли.  *Путници који промене авион због техничких проблема и који наставе путовање под истим бројем лета рачунају се као путници у директном транзиту.*

***У укупан терет/пошта*** укључен је збир свог терета и поште, утовареног и истовареног на извештајном аеродрому. Сваки превоз камионима уз коришћене авионског товарног листа треба да буде искључен.

***Запослени*** сви радници који раде у пословном субјекту за аеродромске услуге, укључујући и власнике који у њему раде, партнере који обављају сталну делатност у пословном субјекту, као и особе које раде ван пословног субјекта, али које су радним уговором везане за њега и које директно примају накнаду од пословног субјекта, без обзира да ли раде пуно или краће време од пуног радног времена. Ученици школа који обављају праксу у пословном субјекту не обухватају се у запослене.

**Укупни приходи у хиљ. РСД**су подаци који треба да буду исти са подацима садржаним у завршном рачуну извештајне јединице. Приходи се исказују у следећим редовима као фактурисана реализација. Приходи од ваздушног саобраћаја непосредно су везани за пријем и отпрему авиона и путника. У приходе од слетања авиона треба унети и таксе за прекорачење дозвољеног задржавања авиона на платформи (таксе за боравак авиона). Путничке таксе су унапред фиксиране, како за домаће тако и за путнике за иностранство. У приходе од осталих саобраћајних делатности поред претовара треба унети и приходе од услуга за пошту, таксе за комерцијално коришћење платформе. Приходи ван саобраћајне делатности сматрају се приходи од закупнина, одржавања просторија, реклама, разних услуга и сл.

**Девизни приходи** се исказују у *USD*. Девизне приходе остварене у другим девизним средствима прерачунати у *USD* по текућем међувалутном курсу на дан реализације девизног прихода, односно расхода.

Ниво репрезентативности података *(територијални и КД 2010)*

Подаци се обрађују за Републику Србију.

Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Усаглашеност са међународним препорукама, стандардима и праксом

Истраживање је усклађено са *Уредбом ЕУ, број 437/2003, Европског парламента и Савета Европе од 27. фебруара 2003. године, као и накнадне имплементације Уредбе комисије 1358/2003, 546/2005, 128/2007, 219/2009* – о статистичким извештајима који се односе на превоз путника, терета и поште ваздушним саобраћајем.

У финалном нацрту „Речника термина и дефиниција статистике ваздушног саобраћаја“ (*Final draft glossary on air transport statistics*), документу који је припремио Евростат, дефинисани су основни појмови који се користе у статистици ваздушног саобраћаја.

ОПИС ОРГАНИЗАЦИЈЕ ИСТРАЖИВАЊА

Органи за спровођење истраживања (одговорни произвођач званичне статистике)

* **Републички завод за статистику:** Група за статистику саобраћаја и телекомуникација у Београду, Одељење за статистичке послове у Сектору за статистику АП Војводине и подручна одељења у Зрењанину, Новом Саду, Сремској Митровици, Панчеву, Суботици, Шапцу, Зајечару, Лесковцу, Краљеву, Нишу, Ваљеву, Смедереву, Ужицу, и Крагујевцу.
* Градска управа града Београда, Сектор статистике.

Обавезност давања података

* Обавеза давања података заснива се на члану 26, а казнене одредбе за одбијање давања података или давање непотпуних и нетачних података на члану 52 Закона о званичној статистици („Службени гласник РС“, број 104/2009).

Роковник основних фаза спровођења истраживања   
*(укључујући публиковање података*)

* Рок да извештајна јединица достави попуњен упитник СВ/Г-21 надлежном статистичком органу је 15.03.
* Рок да подручна одељења и Градска управа града Београда, Сектор статистике доставе проконтролисане извештаје Републичком заводу за статистику је 10.04.
* Рок за израду резултата је 30.06.

ИНСТРУМЕНТИ ИСТРАЖИВАЊА

Упитник и упутство за попуњавање упитника

При спровођењу годишњег истраживања о промету на аеродромима користи се образац

* **„Годишњи извештај о промету на аеродромима“ − СВ/Г-21**.

Oвај извештај попуњавају сви пословни субјекти регистровани у овој делатности.

Образац са упутством се налази на веб-сајту Републичког завода за статистику, www.stat.gov.rs.

Списак номенклатура и класификација које се користе у истраживању   
(са *обавештењем где се могу пронаћи)*

Класификација делатности КД ( 2010)

*ICAO Document 7910* и *ICAO Document 8585*

(Класификације се налазе на веб-сајту Републичког завода за статистику: [www.stat.gov.rs](http://www.stat.gov.rs))

Списак публикација у којима се објављују методологија и резултати истраживања *(у штампаном облику и/или на интрнету):*

* Саопштење (годишње СВ/10)
* Статистички годишњак Републике Србије
* Годишњи статистички билтен

(Публикације се налазе на веб-сајту Републичког завода за статистику: [www.stat.gov.rs](http://www.stat.gov.rs) )

Контакт особа – Михајловић Сандра, локал 431